  Удмуртиысь тӧролэн но кивалтэтлэн пресс-службазы Майя Бывальцева 18-тӥ южтолэзе Удмуртиысь кивалтэтлэн ёзчиосынызы но мунципал кылдытэтъёслэн тӧроосынызы кенешонын элькунлэн тӧроез Александр Бречалов Туризмъя агентстволы кивалтӥсез быръёнъя конкурсын вормисьлэсь нимзэ шараяз. Со – «Корпорация развития Удмуртской Республики» коммерци луисьтэм автономной огазеяськонлэн кивалтсезлэн воштӥсез Юлия Бадаш. Со сярысь улосвыл тӧролэн но кивалтэтлэн пресс-службазы ивортӥз. Юлия Бадашез Удмуртиысь туризмъя агентстволы кивалтӥсе нимлыко юнматон уж матысь дыре кутскоз. Удмуртиын туризмъя но егитъёсын ужан политикая выль кылдытэм агенствоослы кивалтӥсьёсты быръёнъя вожвылъяськон туэ толшоре ялэмын вал. Туризмъя агентствое 13 куриськонъёс вуизы. Конкурслэн кыкетӥ люкетаз 10 адями ортчиз, соос удысэз азинтон, агентстволэсь ужзэ радъян пумысен малпанъёссэс веразы. Улосвыл кивалтэтлэн тӧроезлэн нырысетӥ воштӥсез Константин Сунцов кивалтэм улсын экспертъёслэн гурппазы ваньзэс кылзӥз но йылпумъянъёсын элькунлэсь тӧрозэ тодматӥз. Егитъёсын ужанъя агенстволы кивалтӥсез быръёнлы йылпумъянъёс матысь дыре тодмо луозы. Тодэ вайытом, улосвыл кивалтэтлэн ёзсӧзнэтаз (структура) воштонъёс сярысь 2021-тӥ арын шуркынмонэ тодмо луиз вал. ВАТСАН Бадаш Юлия Сергеевна вордскиз 1985-тӥ арын 31-тӥ гудырикошконэ. Удмурт кун университетысь Экономикая но управлениея институтэз йылпумъяз. Пӧртэм аръёсы Элькун бизнес-инкубаторын, «Системный оператор Единой энергетической системы» акционер огазеяськонлэн «Региональное диспетчерское управление энергосистемы Удмуртской Республики» филиалаз, Удмуртиысь экономикая министерствоын, Удмуртиысь поки но шор ёзо ужбергатонлы кредитъёс басьтыны юрттонъя гарантийной фондын ужаз. 2018-тӥ арысен Удмуртиез азинтонъя корпорацилэн кивалтӥсезлэн воштӥсез луэ. Тегъёс: кивалтӥсьёс АлександрБречалов Туризм Удмуртиысьтуризм Ижкар Удмуртия  